पाएं अपने शहर की ताज़ा ख़बरें और फ्री ई-पेपरडाउनलोड करें
लुधियाना. ताजपुर रोड पर पिछले कई दिनों से चल रहा धार्मिक विवाद का देर शाम को दोनों समुदायों की सहमति से हल हो गया। पुलिस अधिकारियों की मौजूदगी में दो समुदायों के बीच हुए फैसले के अनुसार जहां मंदिर बना हुआ है, वह वैसे रहेगा और श्री निशान साहिब की स्थापना भी होगी। इसी जगह पर एक स्कूल का निर्माण किया जाएगा।फैसले का इलाके के दोनों समुदायों ने स्वागत किया है। देर शाम दोनों समुदाय के लोगों ने मंदिर में पूजा-अर्चना की और श्री निशान साहिब की स्थापना के समय अरदास की। सहमति से हुए फैसले के बाद पुलिस प्रशासन ने भी राहत की सांस ली।
मंगलवार को करीब 5 घंटे तक चली मीटिंग में एडीसीपी एनके शर्मा, एसीपी सतीश मल्होत्रा, थाना डिवीजन नं. 7 के प्रभारी राजकुमार, अनिल, जतिंदर मित्तल, संजीव घई, रणजीत सिंह लाडी, तेजा सिंह के अलावा अन्य प्रशासनिक अधिकारी मौजूद रहे। मंगलवार को सुबह ही विवाद स्थल पर दोनों समुदायों के लोगों ने इकट्ठा होना शुरू कर दिया। हालांकि दोनों समुदाय के तीन-तीन लोगों की पुलिस अधिकारियों के साथ मीटिंग बाद दोपहर की तय की गई थी।
तीन बार हुई पुलिस से झड़प
एक समुदाय के लोगों ने सुबह ही अपना ही धार्मिक चिह्न स्थापित करने की कोशिश करनी शुरू कर दी। इस दौरान पुलिस के साथ भी उनकी तीन बार झड़प हुई। लेकिन मौके पर मौजूद अधिकारियों ने स्थिति को काबू कर लिया। जिस पर दोनों पक्षों के लोगों ने अपना धार्मिक पाठ शुरू कर दिया।
कुछ लोगों ने एक दूसरे के खिलाफ आपत्तिजनक नारेबाजी भी की। लेकिन माहौल को खराब होते देख कर अधिकारियों ने उन्हें ऐसा करने से रोक दिया। अधिकारियों का कहना था कि मीटिंग के दौरान होने वाले फैसले के अनुसार ही निर्णय लिया जाएगा। कुछ शरारती अफसरों ने इस दौरान दोनों पक्षों में विवाद पैदा करने की कोशिश की। लेकिन मौजूद अधिकारियों ने उन्हें मौके शांत कर दिया।
देर शाम हुआ फैसला
सोमवार को हुए फैसले के अनुसार दोनों समुदाय के लोग अपने अपने दस्तावेज लेकर एनआरआई थाने में पहुंच गए। जिन्होंने इस दौरान अपने अपने दस्तावेज पेश किए। सिख समुदाय के प्रतिनिधियों ने श्री निशान साहिब की पुरानी तस्वीरें दिखाईं। वहीं डेयरी कांप्लेक्स के पदाधिकारियों ने भी अपने दस्तावेज पेश कर दिए। जिस पर हिन्दू समुदाय के लोग सहमत हो गए और अधिकारियों ने भी सूझबूझ से श्री निशान साहिब स्थापित करने की आज्ञा दी।
फैसले के अनुसार दोनों समुदाय के लोग इस स्थान के लिए इम्प्रूवमेंट ट्रस्ट से दस्तावेज तैयार करवाने की जिम्मेवारी दी। फैसले के बाद दोनों समुदाय के लोगों ने बताया कि जिन लोगों ने धार्मिक भावनाओं को ठेस पहुंचाई है उनके खिलाफ कानूनी कार्रवाई की जाएगी। इसकी जांच के लिए विशेष टीम का गठन किया जा रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva zho_Hant eng_Latn